c25798426675d42316ac5de186895f3a
Hvad er en indflytningsrapport, og hvad er en fraflytningsrapport?
------------------------------------------------------------------


boligportal.dk
2020.50

En flytterapport er et skriftligt dokument, der beskriver lejemålets stand og de eventuelle fejl og mangler, der forefindes. Ved indflytning noteres fejl og mangler, så udlejer har en oversigt over ting, der skal udbedres. Hvis udlejer ikke udbedrer fejlene, så fungerer indflytningsrapporten som en oversigt over ting, som lejer ikke hæfter for ved fraflytning. Ligeledes vil en udflytningsrapport give en liste med ting, der skal udbedres for lejers regning udover normalistandsættelsen.



0bb16ee00d7a9259acbb2277126fd758
Hvorfor skal der laves flytterapport?
-------------------------------------


boligportal.dk
2020.50

Der skal laves flytterapport, når der foretages syn – både ved indflytning og udflytning. Laver du ikke en indflytningsrapport, mister du retten til at påberåbe fejl og mangler for lejers regning, når lejer fraflytter lejemålet.


Når lejer fraflytter lejemålet foretages et udflytningssyn, hvor der udfyldes en fraflytningsrapport skabelon tilsvarende indflytningsrapporten. Således sammenlignes ind- og udflytningsrapport og giver et overblik over, hvilke fejl og mangler, der skal udbedres, inden næste lejer flytter ind.


Den digitale flytterapport skabelon sikrer dig, at flytterapporterne opbevares sikkert og digitalt, så du ikke mister dem og undgår misforståelser ved fraflytning. Ligeledes overføres indflytningsrapporten automatisk til fraflytningsrapporten, så det hurtigt kan ses, hvor lejemålets stand er forværret.



43514554df99b6e115ac757471019df0
Hvad skal en indflytningsrapport indeholde?
-------------------------------------------


boligportal.dk
2020.50

Der er ingen regler eller love for, hvordan en indflytningsrapport skal se ud, men de fleste flytterapport skabeloner, der findes på nettet, er udarbejdet efter typeformular F2. Typeformular F2 tager udgangspunkt i beskrivelse med bogstaver, men det er altid en ekstra sikkerhed at dokumentere lejemålets stand yderligere ved brug af billeder og detaljerede tekster. Når standen blot beskrives med bogstaver, øges risikoen for konflikter, da det kan skabe misforståelser ved fraflytning. Her vil det hurtigt blive ord mod ord omkring, hvad de enkelte bogstaver betyder, hvis der ikke forefindes yderligere dokumentation.


BoligPortals digitale flytterapport skabelon tager også udgangspunkt i typeformular F2, men med et simpelt værktøj, der gør det muligt også at beskrive lejemålets stand med billeder og detaljerede beskrivelser – direkte på smartphone eller tablet. Således er du sikret over for misforståelser ved fraflytning.



6c96500cc46406cf4ea2dcd87e77ba3f
Hvad skal en fraflytningsrapport indeholde?
-------------------------------------------


boligportal.dk
2020.50

Ligesom ved indflytningsrapport er der ikke noget formkrav til fraflytningsrapporten, men det er en god idé at lave den i samme skabelon som indflytningsrapporten. Så er det lettere at sammenligne de to og få et overblik over de steder, lejemålets stand er forværret gennem lejeperioden som følge af lejers mislighold.


Listen over udbedringspunkter fra udflytningsrapporten gør også, at der hurtigt kan gives et overslag på prisen for istandsættelse. Og derefter er det nemt at sætte fx tømrer, maler eller VVS’er på de forskellige opgaver.



247ff2a6fab1f29407eea91dac63ac09
Lovkrav til syn ved flytning og flytterapporter
-----------------------------------------------


boligportal.dk
2020.50

Det vigtigste er, at der skal afholdes syn og laves flytterapporter, hvis du udlejer mere end ét lejemål. Hvis du kun udlejer ét lejemål, er det derfor frivilligt, om du vil lave flytterapporter – men det sikrer dig i forhold til at kunne opkræve lejer for istandsættelse.


Der er ingen lov for, hvornår synes ved indflytning skal afholdes, men for at lejer ikke når at gøre skade på lejemålet, vil det typisk afholdes den dag, lejer får udleveret nøglerne. Efter synet ved indflytning har lejer 14 dage til at indgive fejl og mangler, som ikke blev opdaget ved synet.


Fraflytningssynet skal afholdes senest 14 dage efter, at lejer er flyttet ud, og indkaldelse til både ind- og udflytningssyn skal ske mindst 1 uge før, det finder sted.


Både indflytningsrapport og fraflytningsrapport skal udleveres til lejer ved synet eller senest 14 dage efter. Overholdes fristen for fraflytningsrapporten ikke, kan du miste retten til at kræve lejers betaling for udbedringer i lejemålet – medmindre, at misligholdelsen skyldes uagtsom opførsel fra lejers side.


Det er tilmed ikke tilladt at opkræve penge fra lejer for normalt slid på lejemålet. Udover direkte mislighold er det derfor ikke lovligt at opkræve betaling for andet end normalistandsættelse.



84beaccc9f8335e6ba949784783999d7
Hvem skal underskrive indflytningsrapport?
------------------------------------------


boligportal.dk
2020.50

Som regel vil det være alle lejere, der skal underskrive både indflytningsrapport og fraflytningsrapport, men det ses ofte, at det kun er én lejer, der deltager ved synet – eller at lejer sender en repræsentant med en fuldmagt. Derfor er blot vigtigt, at mindst én lejer skriver under på flytterapporten, eller at fuldmagtshaver skriver under.


Det vigtigste ved flytterapporter er nemlig ikke underskriften på rapporten, men i stedet at udlejer kan dokumentere, at lejer har modtaget flytterapporten online eller som PDF. Dvs. at lejer godt kan skrive under på flytterapporten, men forlade synet uden at modtage flytterapporten – og så vil et eventuelt istandsættelseskrav ved fraflytning altså ikke være gældende, medmindre udlejer kan dokumentere, at lejer har modtaget flytterapporten.


Lejer eller fuldmagtshaver behøver nemlig ikke deltage i synet ved fraflytning for, at udlejer kan kræve istandsættelse for lejres regning – så længe, at flytterapporten udleveres til lejer inden for den 14 dages frist.



0e6a149e668fe3ac0db7a0f02f8adecf
Hvem skal fraflytningsrapporten udleveres til?
----------------------------------------------


boligportal.dk
2020.50

Både indflytningsrapport og udflytningsrapport skal udleveres til alle lejere på lejekontrakten. Det er udlejers ansvar, at lejere, der ikke er til stede til synet, også får en kopi af flytterapporten eller modtager indflytningsrapport og fraflytningsrapport som PDF .


Derfor kan udlejer med fordel sende både indflytningsrapport og fraflytningsrapport elektronisk, så der modtages en kvittering for, at lejer har modtaget rapporten inden for den 14 dages frist. Dette kan med fordel gøres ved, at udlejer slår ”læst”-kvitteringer til, hvis flytterapporten sendes på mail – og ellers bør udlejer bede lejer bekræfte, at han/hun har modtaget flytterapporten online eller som PDF.


Med BoligPortals digitale flytterapport skabelon modtager lejer automatisk flytterapporten, og det vil derfor fremgå af den digitale flytterapport, at lejer har modtaget flytterapporten til flyttesynet. Derudover er det altid muligt for både udlejer og lejer at downloade indflytningsrapport og fraflytningsrapport som PDF gennem hele lejeforholdet.



15f841c406fe2c77c3c2169d6a8aad9c
Har lejer krav på pris for istandsættelse ved fraflytning?
----------------------------------------------------------


boligportal.dk
2020.50

Lejer har ikke krav på den præcise pris for normalistandsættelse, når I står ved synet ved fraflytning. Når du har udarbejdet flytterapporterne korrekt, er det dog lettere hurtigt at give et overslag på, hvad det kommer til at koste.


Der er ikke noget krav til, hvornår lejer skal være informeret om den præcise opkrævning for istandsættelse, men en god tommelfingerregel er dog, at lejer skal have den endelige fraflytningsopgørelse senest 6-8 uger efter fraflytning. Dog skal lejer være informeret om de præcise istandsættelsesarbejder, som blev noteret i fraflytningsrapporten senest 14 dage efter fraflytningssynet – hvilket typisk sker ved udlevering af fraflytningsrapporten. Overholder du ikke denne frist, kan du miste retten til at kræve istandsættelse af lejemålet for lejers regning.


